钦定古今图书集成/理学汇编/文学典/第197卷 > 《香山寺白氏洛中集记》前人
## 钦定古今图书集成/理学汇编/文学典/第197卷 > 《香山寺白氏洛中集记》前人

白氏《洛中集》者，乐天在洛所著书也。太和三年春，乐
天始以太子宾客分司东都，及兹十有二年矣。其间
赋格律诗凡八百首，合为十卷，今纳于龙门香山寺
经藏堂。夫以狂简斐然之文，而归依支提法宝藏者，
于意云何？“我有本愿，愿以今生世俗文字之业，狂言
绮语之过，转为将来世世赞佛乘之因，转法轮之缘
也。十方三世诸佛，应知。噫经堂未灭，记石未泯之间，
乘此愿力，安知我他生不复游是寺，复睹斯文，得宿
命通，省今日事，如智大师记灵山于前会，羊叔子识
金环于后身”者欤？於戏！垂老之年，绝笔于此，有知我
者，亦无隐焉。大唐开成五年十一月二日，中大夫守
太子少傅冯翊县开国侯上柱国赐“紫金鱼袋。”白居
易《乐天记》。